Պաշտպանության նախարար Սերժ Սարգսյանը նույնպես չի կարծում, որ վերջին դեպքերը բացասաբար կազդեն Հայաստանի հանդեպ միջազգային կազմակերպությունների, արեւմտյան երկրների վերաբերմունքի վրա: «Որովհետեւ ամեն ինչ եղել է օրենքի շրջանակներում», - ասում է նա «Գոլոս Արմենիի» թերթի հարցազրույցում: - «Ընդհակառակը՝ մեզ որեւէ մեկը չէր հասկանա, եթե 2 հազար մարդ կաթվածահար աներ ողջ Երեւանը»: Ամեն դեպքում, Սերժ Սարգսյանը խոսում է նաեւ որոշակի հետեւություններ անելու մասին. - «Առաջին հերթին հետեւություններ, իհարկե, պետք է անի գործադիր իշխանությունը: Մենք պետք է նորովի նայենք մեր աշխատանքին, պիտի ձգտենք, որ առաջընթացը ավելի ակնհայտ, շոշափելի լինի»: Տնտեսության զարգացման կայուն տեմպեր. Սերժ Սարգսյանը այսօր սա է համարում ամենաառաջնայինը՝ դրանով պայմանավորելով ժողովրդավարության, համամարդկային արժեքների հետագա զարգացումը: «Եթե մի հրաշքով Հայաստանում կենսամակարդակը տասն անգամ բարձրանար, դժվար թե որեւէ մեկը ուզենար գնալ հանրահավաքի», - ասում է պաշտպանության նախարարը: